Fjernvarme uden irritation - METRO THERM
/ Fjernvarme uden irritation
Hejnsvig Varmeværk har opfordret sine fjernvarmeforbrugere til at ændre deres varmesystem fra indirekte til direkte fjernvarme. For Kim Tapdrup har dette skift også betydet et opgør med gamle irritationsmomenter.
Det var dog ikke udsigten til en økonomisk besparelse, der fik Kim Tapdrup til at udskifte sin varmeenhed. For Kim blev varmeværkets henvendelse i første omgang anledning til at få gjort op med nogle irritationsmomenter, som var forbundet med hans gamle varmeenhed.
"Jeg vil gætte på, at min gamle varmeenhed blev fabrikeret for omkring 25 år siden, så den fungerede ikke godt længere. Jeg skulle selv fylde vand på med en vandslange, hvilket ikke er særligt tidssvarende. Det værste var dog, at den havde en veksler, som lækkede vand, når det var rigtigt koldt eller meget varmt. Det var ikke, fordi den var i stykker. Den var bare gammeldags", fortæller Kim.
”Men fra fjernvarmeværket har jeg fået tilsendt et skema, og her kan jeg se, at jeg – med det forbrug jeg plejer at have – vil komme til at spare en del. Men for mig er der andre spørgsmål, som er mindst lige så vigtige som det med besparelsen: Jeg vil som sagt have noget, der virker! Jeg gider ikke have noget, hvor min kælder står under vand, og hvor anlægget ikke giver varme nok. Den nye her ser ud til at virke”, siger Kim, der også er glad for, at han nu selv kan indstille varmeenheden.
Kim er også glad for, at hans nye varmeenhed ”følger årstiderne” ved hjælp af en termostat. ”Mit gamle varmesystem var ligeglad med temperaturen udenfor. Den kørte bare den temperatur, den blev bedt om. Nu sidder der en udendørs føler, som regulerer efter temperaturen udenfor”, fortæller Kim.